runetrust/blame-folketinget-dk huggingface dataset:
Kristian Thulesen Dahl (DF), 2003-05-08:
Endelig kan det også sagtens ske, at vi netop i det spørgsmål vil behandle landene forskelligt og sige, at når det gælder arbejdskraftens fri bevægelighed fra dag ét, så er der lande, der er klar til blive medlemmer nu, mens der er andre lande, som vi er mere skeptiske over for, netop på grund af problematikken omkring arbejdskraftens fri bevægelighed.
Søren Kolstrup (EL), 1999-02-03:
Man er kommet til den konklusion, at én ikke kan betegnes som uafhængig og derfor mister sit statstilskud, at én har købt for mange bøger i Libanon og derfor skal tilbagebetale et mindre beløb og i øvrigt er under skærpet økonomisk og administrativt tilsyn, og at én skole, som der ikke var noget i vejen med, ligeledes skal være under skærpet økonomisk og administrativt tilsyn.
Jette Gottlieb (EL), 2000-02-10:
Det er jo en offentligt kendt hemmelighed, at tolerancen og den sociale forståelse tit slår revner, når de skæve eksistenser pludselig skal bo næsten i ens egen baghave, og jeg kunne godt tænke mig at høre ministerens kommentar til Københavns Kommunes indvending.
Marlene Harpsøe (DF), 2009-02-17:
Jeg vil gerne starte med at sige, at jeg synes, det er positivt, at ordføreren nævner Rasmus Popenda-sagen, og jeg synes også, det er godt, at ordføreren stiller de samme spørgsmål om den sag, som vi andre også stiller, altså det her med, hvordan det kan ske, at en ung mand skal have så langt et synderegister bag sig, før man griber ind.
Jacob Jensen (V), 2014-01-22:
Ministeren nævner selvfølgelig udbudsloven, men er det der, at man ligesom kan feje alt, hvad der handler om det lovgivningsmæssige, op, og dermed de ting, som vi herfra med lovgivningen i hånden – eller måske også nogle gange med viskelæderet i hånden – kunne være med til at fremme diskussionen om?
Niels Helveg Petersen (RV), 1998-04-01:
Men problemet er jo i virkeligheden, når vi skal se på den danske situation, at hvis det skulle gå hen og blive et nej, hvad jeg ikke tror, om det så er hr. Keld Albrechtsens nej, det er blevet til, eller om det er hr. Thulesen Dahls nej, eller om det er hr. Frank Dahlgaards nej.
Ole Stavad (S), 2004-03-10:
Det andet spørgsmål: Vil skatteministeren skænke os andre mulighed for at vurdere, hvad det var for et grundlag, man diskuterede en eventuel fremsættelse af lovforslag på i sommeren 2002 ved, at vi får det notat, som var det grundigt gennemarbejdede notat over, hvad det her var for en problemstilling, så vi kender de muligheder, ministeren og ministeriet har haft for at vurdere, om der skulle fremsættes lovforslag?
Brian Mikkelsen (KF), 2005-12-13:
Udsættelserne var nødvendige, fordi rapporten fra Finansministeriets udvalg, som jeg nævnte før, endnu ikke var færdig, og det derfor ikke var muligt at skabe den ønskede sammenhæng mellem planlagte støtteordninger på henholdsvis dagbladsområdet og området for dagbladslignende publikationer.
Alex Vanopslagh (LA), 2023-05-31:
Jeg genhørte forleden en øjenvidneberetning om hele den her skandale, nemlig fra overlæge Peter Nerstrøm, som var med i podcasten – og det er både et dansk og et engelsk ord – »Genstart«, hvor han fortalte om sine egne frustrationer og sin kollegas frustrationer over de her stigende ventelister, både fordi de selvfølgelig var frustrerede over, at det blev sværere at behandle sygdomme, men også, fordi, og nu citerer jeg, hvad overlægen sagde: »Vi var bevidste om, hvilke rettigheder patienterne havde, og vi var dybt frustrerede over, at vi ikke kunne leve op til de rettigheder.«
Peder Hvelplund (EL), 2023-06-02:
Derfor forstår jeg ikke argumentet om, at det er af hensyn til efterretningstjenesten, vi ikke kan undersøge det her, for lige nu emmer debatten jo af det, som justitsministeren så malende har betegnet som et tomrum af fakta, og det tomrum bare vokser og vokser, fordi vi ikke kan få de oplysninger, som alle spørgsmålene kræver.
Martin Lidegaard (RV), 2013-02-28:
Det er tanken, at en række forskellige aktører, herunder kommunerne, skal kunne anvende de her data både til planlægningsformål, og det gælder sådan set også kommunerne, der jo også planlægger på varmeområdet osv., og selvfølgelig også, hvis der er behov for at oplyse borgerne om særlige, om jeg så må sige, omstændigheder, man kan se gør sig gældende i et særligt boligområde.
Johanne Schmidt-Nielsen (EL), 2008-11-18:
Kunne det ikke være, at der er en sammenhæng mellem det alt for store og stigende frafald, mellem det faktum, at alt for få unge gennemfører en ungdomsuddannelse, og så det faktum, at man faktisk står i en situation på ungdomsuddannelserne, hvor man propper flere i klasserne, hvor man har flere lærerfri timer, og hvor man har et arbejdsmiljø, som i visse tilfælde er direkte farligt?
Ebbe Kalnæs (CD), 2001-10-04:
Det er de krav, der har været, begrebet retskrav, de mange ankemuligheder, som selvfølgelig ingen ville tage afstand fra, men som måske er blevet den pestilens, der gør, at hele mellemlaget og kontrol, evaluering, centre og andet måske i højere grad æder ressourcerne fra den slutbruger, der er tale om.
Mattias Tesfaye (S), 2018-12-05:
Vi ligger ikke under for nogen højrefløjskampagne på sociale medier, men vi tillader os at være en smule betænkelige ved, at regeringens egne ministre ikke vil tage ned og underskrive den aftale, de selv har forhandlet; at regeringspartiernes egne ordførere kritiserer den; at regeringen bliver ved med at argumentere for, at den har retlig binding der, hvor det kommer til gavn for Danmark, nemlig ved at det bliver lettere at hjemsende afviste asylansøgere, men at den ikke har retlig binding den anden vej.
Brian Mikkelsen (KF), 2002-04-11:
Vi mente, at idrættens organisationer selv bedst kunne være med til at løse de opgaver, der var. Nu har vi så sagt, at der er nogle opgaver, som ligger lidt uden for idrætsorganisationernes område, og dem vil vi være med til at tage fat på ved hjælp af den nye idrætspulje, vi har lavet i Kulturministeriet.
Frank Aaen (EL), 2009-01-23:
Men når man moderniserer en lov, kigger man selvfølgelig på alle de paragraffer i en lov, der burde ændres, og derfor synes jeg, det er mærkeligt, at Venstre ikke synes, at paragraffen i tronfølgeloven, der indeholder tvangsægteskab, skal ændres, når vi nu normalt er imod tvangsægteskaber.
Sonja Albrink (CD), 2000-04-11:
Vil man have en generel accept af skattesystemet og af skattebetaling, så bliver man altså nødt til at tilsigte en eller anden form for lighed, som også øvrige ordførere har været inde på, og det er jo netop det, der sker med det forslag, som er lagt frem her i salen.
Ane Halsboe-Jørgensen (S), 2019-11-21:
Og ja, det kan da godt være, at vi i virkeligheden ville have gavn af at øve os i at sige politibetjent i stedet for politimand; det kunne være, at min datter ville vokse op og tænke, at det også var et fag for hende, selv om det ikke historisk har været det.
Per Stig Møller (KF), 2006-02-22:
Det er vigtigt, at man får en udvikling i Gazaområdet – det har været regeringens politik hele tiden – og at man får mulighed for at arbejde og selv producere, så Gazaområdet og de palæstinensiske områder kan få en økonomisk udvikling, som er forudsætningen for, at palæstinenserne også føler, at de kan gå ind i en fredsløsning.
Kristian Thulesen Dahl (DF), 1999-10-13:
Det, regeringen vil, kom i øvrigt klarest til udtryk, på det radikale landsmøde, hvor udenrigsministeren jo blev flittigst citeret for, at forsvarsforbeholdet skulle fjernes hurtigst muligt, nok i modstrid med det forslag til vedtagelse, der nu foreligger, også med radikal støtte, men sådan er verden jo ofte indrettet.
Charlotte Antonsen (V), 1999-05-27:
Og når hr. Buksti så kommer ind på forbeholdene, er det et eller andet med, at Socialdemokraterne ikke ved, hvor de vil hen, altså ikke har konkluderet endnu. Så det første spørgsmål til hr. Buksti er: Er det fortsat Socialdemokratiets ønske, som det var i 1992, at vi er fuldt og helt medlem af EU, altså uden forbehold?
Kim Andersen (V), 2000-05-05:
De skal på ingen måde fritages, men det ville jo også være rart, hvis myndighederne kunne fortælle landmændene, hvad det er for nogle vandløb, der er udlagt til at skulle kantes med bræmmer, og det ville også være rart, hvis de kunne få at vide, hvornår de forskellige søer og vandløb ville blive opklassificeret og hvorfor.
Mike Legarth (KF), 2009-05-28:
Så vil jeg bare ganske kort høre: Vil hr. Niels Helveg Petersen og Det Radikale Venstre medvirke til, at S og SF indfører formueskat og Økonomisk Demokrati, forstået på den måde, at det bliver virksomhedens medarbejdere, der får lov til at bestemme, hvordan virksomheden skal ledes?
Ole Vagn Christensen (S), 2003-01-31:
Det er jeg helt enig i, men jeg vil gerne spørge hr. Thulesen Dahl - og sådan som jeg har hørt det, der er blevet sagt herfra, så er det jo faktisk blevet bekræftet - om ikke det, der i dag holder løntrykkeriet væk, er, at man kan sikre disse overenskomsters overholdelse gennem eksklusivaftaler.
Morten Østergaard (RV), 2008-01-10:
Jeg påpeger bare, at der var en løbende stigning i handelsskolernes økonomi i 1990'erne, og den udvikling kunne vi have fortsat, hvis vi ikke havde afgivet magten til folk som f.eks. Dansk Folkeparti, der altså år efter år har lagt stemmer til en finanslov, man åbenbart ikke har været tilfreds med, siden man nu er nødt til at komme med et ændringsforslag.
Karina Adsbøl (DD), 2024-11-19:
Når man sender noget i høring fra den 22. oktober til den 30. oktober, giver det ikke vores høringsparter mulighed for at sætte sig grundigt ind i sagerne, og det vil jeg bare sige til ministeren at jeg også finder er kritisabelt, altså kun at give høringsparterne en uge.
Benedikte Kiær (KF), 2011-04-13:
Vi har lavet en hjemløsestrategi, hvor der er afsat over en halv milliard kroner, og så har vi lanceret en civilsamfundsstrategi – faktisk den første – der skal være med til at styrke inddragelsen af frivillige foreninger og deres særlige kompetencer og værdi i det sociale arbejde.
Søren Egge Rasmussen (EL), 2021-11-18:
Og jeg kunne også godt tænke mig at høre nu, da der for længe siden var sådan et præsentationsmøde om, at vi var på vej til at få en havplan, om ministeren kender til en tidsplan, om der er lagt op til, at man skal forhandle en aftale, for der er nogen, der har sagt til mig, at regeringen jo bare kan lave en havplan selv.
Kristian Jensen (V), 2005-04-20:
Med hensyn til hele spørgsmålet om ophørspensionen har det fra regeringens side og fra min side været ønsket at få lavet et regelsæt, sådan at de virksomhedsejere, som driver virksomhed op til deres pensionering, men måske undervejs i den sidste 10-års-periode har haft et slip i driften af virksomheden, også kan benytte de gode regler omkring ophørspensionen, som blev indført, fordi mange vil have drevet virksomhed i de fleste år op til deres pension, men måske lige have haft nogle slip imellem forskellige virksomhedstyper og derfor falder igennem reglerne for ophørspension.
Helene Liliendahl Brydensholt (ALT), 2024-03-20:
Vil ministeren redegøre for, hvorfor regeringen har indgået en aftale med KL om regelforenkling, som indebærer, at der ikke vil blive offentliggjort normeringer på institutionsniveau, når regeringen i juni 2023 sammen med forligspartierne bag finansloven 2023 aftalte at videreføre den del af aftalen om minimumsnormeringer, der handler om øget gennemsigtighed på institutionsniveau?
Frank Jensen (S), 1997-12-11:
Jeg vil ikke afvise, at der er grundlag for at drøfte nogle detaljer vedrørende krav om tilbagebetaling af gæld til det offentlige, men i øvrigt har jeg lidt svært ved at se og forstå, hvad beslutningsforslaget på dette punkt helt præcist går ud på i forhold til de gældende regler.
Peder Hvelplund (EL), 2021-01-13:
Men så vil jeg bare – når nu hver fjerde FOA-ansat oplever, at de har måttet gå fra en plejekrævende borger, fordi de har været alene på arbejde – gerne spørge: Er det så udtryk for, at der er en dårlig kultur blandt en fjerdedel af FOA's medlemmer?
Mohammad Rona (M), 2024-01-25:
Det gik vi til valg på ved valget sidste gang, og vi foreslog også i vores udspil, at den ene halvdel af provenuet fra passagerafgiften skulle tilbageføres til branchen, som vi også gør nu, og at den anden halvdel skulle tilbageføres med henblik på noget energiovervågning af private husstande.
Lars Boje Mathiesen (BP), 2026-02-24:
Jeg er ikke bare uenig i den politik, der bliver ført, jeg er uenig i den måde, man fører politikken på, altså hvordan en statsminister kan snige sig uden om at stå til ansvar over for befolkningen, fordi Venstre og Moderaterne kan løbe fra deres aftale med borgerne om at stille dem til ansvar for det.
Jann Sjursen (KRF), 1999-12-02:
Ligegyldigt om det har været forslag om ret til deltidsarbejde kombineret med en pasningsydelse, som var Kristeligt Folkepartis forslag, eller det har været forslag om deltidsorlov og klippekortmodeller, har regeringen afvist disse forslag, og det er selvfølgelig fair nok.
Nick Hækkerup (S), 2020-05-06:
Vi har haft fase et, og så har vi vel haft, hvad man kan kalde fase halvanden, og lige nu diskuterer Folketingets partier, hvad der så skal indgå i det, som man passende kan kalde fase to, som jo næppe vil føre til en åbning af hele samfundet, og derfor må man forvente, at der kommer yderligere faser.
Karsten Lauritzen (V), 2009-05-14:
Man fremsætter et lovforslag om udfasning af ræveproduktion over henholdsvis 7 eller 15 år, fordi man ikke vil bruge grundlovens paragraffer om ekspropriation, og fordi det er en ganske alvorlig sag, hvor der skal være tid til, at folk kan afskrive deres bygninger og få deres produktion til at hænge sammen og erstatte den med noget andet.
Flemming Møller Mortensen (S), 2014-04-29:
Jeg er meget interesseret i og meget spændt på at høre, hvordan hr. Finn Sørensen og Enhedslisten vil deltage i forhandlingerne om den lovændring, der skal ske i Danmark, for at Grønlands ønske i forbindelse med storskalaloven kan gå i opfyldelse, for der skal fremmed arbejdskraft ind i anlægsfasen.
Kim Behnke (FRI), 2000-01-20:
Ser man på partiet Venstre, så gjorde dets formand, hr. Anders Fogh Rasmussen, op i april 1998 ved at sige stop for yderligere brugerbetaling, hvorimod den socialdemokratiske politiske ordfører, hr. Buksti, i Aktuelt i juli 1998 havde det modsatte synspunkt, nemlig at nu skulle der fuld tryk på brugerbetalingen, for man manglede simpelt hen penge til at finansiere den offentlige sektor.
Zenia Stampe (RV), 2016-04-12:
Men der synes jeg jo, at man bliver i godt humør af at læse den her udmærkede redegørelse, fordi det faktisk fremgår, at når det gælder, kan vi altså alligevel godt finde ud af at sætte os sammen, de 47 medlemslande, og snakke om, hvad der er vores fælles værdier og principper, og hvordan vi gerne vil holde hinanden op på dem, også i krisetid.
Søren Gade (V), 2009-10-21:
Nu må vi da se, hvad resultatet er, og det kunne jo være, at hr. Frank Aaen ville blive positivt overrasket over at se, at man rent faktisk havde afdækket det således, at også hr. Frank Aaen var tilfreds med de to undersøgelser, som foreligger, når Auditørkorpset nu engang er færdige.
Inger Støjberg (V), 2021-01-19:
Så kan man jo aldrig nogen sinde vide, hvad fremtiden bringer, men hvis det skulle være sidste gang, jeg står her som retsordfører på vegne af Venstre, vil jeg meget gerne have lov til at sige tak for samarbejdet, ikke mindst til ministeren, men bestemt også til ordførerne rundtomkring.
Bent Bøgsted (DF), 2015-01-15:
Det er jo ikke, som jeg har forstået det, i forbindelse med lovbehandlingen, men det var der, hvor embedsmændene så har skullet udmønte og sende ud til kommunerne om, hvornår ikrafttrædelsen er og den slags, eller hvordan det nu er, da de har skrevet det færdigt, efter vi tredjebehandlede lovforslaget.
Pernille Rosenkrantz-Theil (S), 2013-02-19:
Det gælder også om 20 år, det gælder også om 30 år og forhåbentlig endnu længere fremover, og derfor foreslår vi, at der af de 500 MW reserveres 50 MW til forsøgsprojekter, hvor de nyeste teknologier kan afprøves og kan udvikles på dansk jord.
Frank Aaen (EL), 2009-05-12:
Uanset om det så bliver statsrefusion på 100 pct., vil man gøre en indsats for at få folk, der kan arbejde, i arbejde, og man vil hjælpe de mennesker personligt, men også hjælpe kommunekassen, for folk, der er i arbejde, giver flere skattekroner end dem, der ikke er i arbejde.
Frank Jensen (S), 2004-10-07:
Der, hvor kommunerne ikke har mulighed for at anvise en familie en bolig til en billigere husleje, bliver vi nødt til at give kommunen mulighed for at suspendere det maksimale kontanthjælpsniveau, vi har fastsat, for ellers har hr. Villy Søvndal ret i, at der er nogle, der kommer i en fattigdomsklemme.
Christoffer Aagaard Melson (V), 2023-02-07:
I virkelighedens verden er det jo bare sådan, at vi ikke har råd til at gøre det hele samtidig, og derfor har vi lagt en anden prioritering frem end at bruge et meget, meget stort milliardbeløb på at gøre det gratis at gå til tandlægen, og det er jo en ærlig diskussion, at man har nogle forskellige prioriteringer, i forhold til hvordan pengene skal bruges.
Torsten Schack Pedersen (V), 2009-10-30:
Ændringer af pensionsafkastbeskatningen har lovteknisk været en temmelig kompliceret omgang, og det er derfor positivt, at det nye regelsæt allerede inden ikrafttrædelsen er blevet tjekket og set efter i sømmene i samarbejde med branchen, så vi nu kan få gjort reglerne mere smidige og hensigtsmæssige, således at vi har et lovgrundlag, der er så letforståeligt og håndterbart som muligt.
Rikke Hvilshøj (V), 2007-04-26:
Endelig kan danskerne jo også, som det fremhæves i rapporten, som privatpersoner blive bedre til at skabe kontakt og sociale relationer til indvandrere og flygtninge og ad den vej give dem bedre kendskab til de danske værdier og normer og for den sags skyld også selv lære noget.
Mette Frederiksen (S), 2023-05-12:
Til gengæld lytter jeg mig til, at der egentlig er ret bred opbakning til, at når der er et grønlandsk ønske om at have en grønlandsk debat om forfatningsforslaget, ja, så skal vi andre respektere det, og det har regeringen i hvert fald tænkt sig at gøre.
Kim Behnke (FRI), 1999-11-03:
Det er dér, ressourcerne er, og det er dér, de bedste forudsætninger er til stede for, at WTO kommer til at fungere på en ordentlig måde. Jeg vil bruge min taletid til at tage et par ting op, som vi synes, der er grund til at gøre bemærkninger til.
Charlotte Broman Mølbæk (SF), 2020-05-28:
I dag oplever vi ofte, at rigtig mange af de kommuner, som har svært ved at få budgetterne til at hænge sammen, også er de kommuner, hvor der er en større andel, der får førtidspension, og i SF er vi tilfredse med, at der nu indføres et kriterie for antallet af førtidspensionister.
Lars Barfoed (KF), 2010-04-09:
Jeg må sige, at jeg ikke kan se for mig, at vi ville kunne nå på en ordentlig måde at indhente ekspertudtalelser, foretage en vurdering af nuancerne i det her og nå frem til en formulering af et forslag, der så ville kunne behandles her i Folketinget på ansvarlig vis inden grundlovsdag.
Bjarne Corydon (S), 2013-04-17:
Baggrunden for at have det sigtepunkt er den virkelighed, vi står i; altså at vi har et velfærdssamfund i Danmark, hvor den offentlige del af økonomien fylder meget – heldigvis, det er en god måde at opbygge et samfund på – og hvor vi som en af de få regeringer overhovedet i Europa lægger op til at prioritere flere ressourcer til velfærd i de kommende år, men samtidig anerkender, at situationen er så stram og krisepræget, at der selvfølgelig skal være et særligt fokus på at bruge de penge, vi i forvejen har afsat, så effektivt som muligt.
Per Clausen (EL), 2011-03-01:
Det var meget godt med hr. Tage Leegaards indlæg, for det gjorde det klart for mig, hvorfor jeg altid har foretrukket at bruge en skraber, nemlig for ikke at løbe risikoen for at blive brændt af under barberingen – i mit tilfælde oven i købet med risikoen for, at overskægget ville bryde i brand, og det ville jo være en kedelig udvikling.
Rune Lund (EL), 2019-10-22:
Men jeg kan simpelt hen ikke se nogen gode argumenter for at vente med at bruge de penge, når der nu tilsyneladende er etableret en politisk enighed mellem fire partier, Radikale Venstre, Enhedslisten, SF og Socialdemokratiet, om, at bankerne skal bidrage med noget mere.
Jørgen Arbo-Bæhr (EL), 2006-03-02:
Vi havde fra Enhedslistens side selvfølgelig ønsket os, at regeringen havde benyttet lejligheden til også at tænke fremadrettede tanker om de problemer, der er i barsellovgivningen, ikke mindst de ligestillingsmæssige problemer, der er i forbindelse med barselorlov i almindelighed.
Pia Olsen Dyhr (SF), 2010-04-08:
SF ønsker med forslaget for det første at øge de offentlige interessers indflydelse i forbindelse med udpegningen af bestyrelserne for produktions- og promilleafgiftsfondene samt for Fonden for økologisk landbrug, og for det andet som den anden del af forslaget ønsker vi at gøre administrationen af fondsmidlerne uafhængig af landbruget.
Helle Bonnesen (KF), 2025-03-25:
Den 11. marts udtalte ministeren, at vi skal have mere konkurrence, og at vi skal arbejde på at forbedre konkurrencen, mens ministeren den 19. februar i FinansWatch sagde, at vi skal gå priserne efter i sømmene, og i dag hedder det så kl. 13.00 i Jyllands-Posten, at banker stemples som gebyrgribbe og nu må vi simpelt hen komme i gang med den her konkurrence.
Kristian Thulesen Dahl (DF), 1997-12-10:
Jeg vil også sige til udenrigsministeren, at det må være svært for den radikale udenrigsminister med det toneleje, man bruger over for modstandere af Amsterdamtraktaten, at acceptere, at der også i Det Radikale Venstre er modstandere af Amsterdamtraktaten.
Nikolaj Villumsen (EL), 2019-02-05:
Som der står, så taler vi om en eventuel dansk tilslutning, og når vi siger, som vi gør, er det, fordi vi går med livrem og seler og dermed siger, at skulle det være sådan, at den nuværende danske regering inden den 17. juni beslutter, at Danmark skal tilslutte sig bankunionen, så bør der afholdes en folkeafstemning.
Peter Skaarup (DF), 2003-04-29:
Det er en lidt underlig sammenblanding af tingene, hvis det handler om antallet af scholarships og muligheder for studerede, for at man skal kunne sige ja til et missilskjold. Så vi ville da være kede af, hvis det handler om ussel mammon eller bedre vilkår på andre områder end det reelle billede, nemlig spørgsmålet om beskyttelse af os selv mod fremtidige trusler.
Per Clausen (EL), 2007-02-23:
Det er klart, at vi godt kunne foranstalte sådan mere vidtgående undersøgelser for at sikre, at man nu har gjort det, man retligt forventes at gøre selv, inden samfundet træder til, men det ville jo så kræve noget mere bureaukrati, og i øvrigt – tror jeg – også gøre op med andre begreber, vi har om privatlivets fred.
Thomas Krog (SF), 2006-04-06:
Men i stedet for at skabe den her glæde og optimisme – ja, vi så den jo hos Dansk Folkeparti, men de har nok også nogle andre ønsker til, hvordan samfundet skal se ud – ude i kommunerne, kan jeg høre, at vi øger frustrationerne flere steder, simpelt hen fordi udligningsreformen som så mange andre ting i det her land forvrides af regeringens skattestop.
Bertel Haarder (V), 2003-02-07:
Jeg synes egentlig, at hr. Jesper Langballe i stedet for at tage så meget på vej skulle have fremhævet det, der er blevet sagt af både fru Birthe Rønn Hornbech og mig selv og i øvrigt også af andre ordførere om, hvad dette center har til opgave.
Inge Dahl-Sørensen (V), 2004-02-06:
En udlænding, som er ustraffet, og som ikke er idømt foranstaltninger efter straffelovens kapitel 9, og som har haft bopæl her i Danmark i sammenlagt mindst 10 år, heraf sammenlagt mindst 5 år inden for de sidste 6 år, erhverver dansk indfødsret ved efter det fyldte 18. år, men inden det fyldte 23. år over for et statsamt at afgive erklæring herom.
Aase D. Madsen (DF), 2002-11-12:
flere aftaler oven på hinanden med hensyn til lovgivningen på tilskudsområdet, og det blev vi også klar over, da vi hørte hr. Svend Aukens indlæg: Det er fuldstændig blevet en jungle af tilskud, som ingen almindelige mennesker kan få et overblik over. Så mon ikke regeringen, der jo har et mål om en forenkling af lovgivningen, skulle se på at forenkle de regler.